Mau Marcelo

Isang Pilipinang mang-aawit si **Maureen "Mau" Flores Marcelo** (ipinanganak noong 13 Mayo 1980) na nakilala nang nagwagi sa *Philippine Idol*, na prankisa ng mga seryeng idol ng FremantleMedia at ipinalabas sa Pilipinas sa estasyong pantelebisyon na ABC.  Tinagurian siyang "*Soul Idol*" at ang "*black belter*" (mambibirit) ng paligsahan dahil sa kanyang estilong *R&B* sa pag-aawit.  Tinawag din siyang "*The Diamond Diva*" (Ang Diamanteng Babaeng Mang-aawit) matapos ng kanyang pagtanghal ng "*Diamonds Are Forever*" ni Shirley Bassey noong Linggo ng mga Temang Pampelikula at Pangmusikal na lubusang pinalakpakan ng mga manonood.

Naging kilala rin siya sa bansag na **Samantha Brown**, hango sa apelyido ng kanyang ama.

Siya rin ang naging kinatawan ng Pilipinas sa Asian Idol, na ginanap sa kalagitnaan ng Disyembre 2007 sa Lungsod ng Jakarta sa Indonesia.

## Talambuhay
### Maagang bahagi ng buhay at karera
Isang Amerikanong mamamayan mula Puerto Rico ang kanyang ama, na may dugong Aprikano at Kastila habang Pilipina ang kanyang ina.  Iniwan sila ng kanyang ama noong apat na buwang gulang pa lang siya, habang namatay ang kanyang ina noong siya ay 14 na taong gulang.  Mayroon siyang kapatid sa labas mula sa kanyang ina at tatlo pang kapatid sa labas mula sa kanyang ama. Madalas siya kutyain at tuksuhin noong bata dahil sa kanyang kayumangging kutis, dahilan ng kanyang takot na pumasok sa paaralan.

Noong pitong taong gulang si Marcelo, tinuruan siya ng kanyang ina sa pag-awit, kung saan una niyang natutunan ang awiting "*Somewhere Out There*" na isinulat ni James Horner.  Unang pagtatanghal niya sa publiko noong nasa unang baitang siya nang sumali sa timpalak sa pag-awit bilang pagdiwang sa Araw ng Pagkakatatag ng kanyang paaralan.  Ito rin ang unang pagkakataon na nanalo siya.  Sa edad na walo, sumali rin siya kinalaunan sa iba't ibang timpalak sa pag-awit sa lalawigan ng Quezon at sa nakapaligid nitong mga lugar, kung saan madalas siyang nananalo na siyang nagbigay sa kanya ng kumpiyansa sa sarili.  Natutunan din niyang tanggapin ang kanyang sarili at ang kanyang hitsura.  Sumali rin siya sa iba't ibang timpalak sa pag-awit na ipinalabas sa telebisyon gaya ng *Star Quest* sa *Magandang Tanghali Bayan* ng ABS-CBN at *Sing Galing* ng ABC-5.

Bago mag-awdisyon si Marcelo para sa *Philippine Idol*, nagwagi siya sa mahigit 200 timpalak sa pag-awit.  Sa kanyang pagpasa sa mabilisang iskrining, hindi na niya kinailangang dumaan pa sa maraming iskrining sa pangunang awdisyon.

Nag-awdisyon si Marcelo (kalahok bilang 1646) sa Philippine International Convention Center sa Lungsod ng Pasay, kung saan inawit niya ang "Laging Naroon Ka" ng kanyang paboritong mang-aawit na si Jaya.  Nagpalakpakan ang mga manonood sa kanyang sinabi bilang pagsang-ayon, kabilang na si Ryan Cayabyab na isa sa mga hurado ng palabas.  Nang tinawag ang kanyang pangalan bilang bahagi ng mga kalahok sa Idol, umiyak siya nang malakas sa entablado.

Sa kalagitnaan ng kumpetisyon, pinetisyon si Marcelo ng kanyang ama upang tumira sa Amerika.  Kinausap niya ang kanyang ama tungkol sa kanyang pinagdadaanan sa timpalak.  Pinayuhan siya na maaari niyang ipagpatuloy ang laban, ngunit ayaw makita ng ama na masaktan siya.  Sa huli, nagdesisyon si Marcelo na tumuloy sa kumpetisyon.

Nakatanggap si Marcelo ng suporta mula sa kanyang libu-libong tagahanga, hanggang sa puntong nag-alay ang ilan sa mga "Maureenian" ng kanilang mga serbisyo sa kanya sa pamamagitan ng isang "*make-over*" (pagbabagong-anyo) mula sa kanyang pananamit, estilo ng buhok, tikas, at maging ang kanyang pananalita.

Noong *Final* (katupusan) ng timpalak na ginanap sa Araneta Coliseum, lantarang hinulaan ng mga hurado na lalake ang mananalo sa kumpetisyon, nangangahulugang maaaring mapunta ang titulo kina Gian Magdangal o Jan Nieto.  Nakatanggap ng mga negatibong komento si Marcelo mula sa mga hurado sa kanyang unang dalawang kanta—ang "*Love Takes Time*" ni Mariah Carey na kanyang sariling pili at "Balut" ng New Minstrels na pili naman ng mga hurado—sa kabila ng kanyang kahanga-hangang pagtanghal.  Bumawi siya sa kanyang ikatlo at huling awitin, ang "*Try It On My Own*" ni Whitney Houston na pinili ng kompanyang pang-rekording at magiging awiting pagbunyi kung sakaling siya ang manalo.  Matapos ng kanyang pagtanghal, nakatanggap siya ng masigabong palakpakan mula sa mga manonood na nagtagal maging sa pagpapalabas ng patalastas.

Kinabukasan, umiyak si Marcelo nang malakas sa entablado nang inanunsiyo na siya ang nagkamit ng titulo bilang kauna-unahang *Philippine Idol*.  Nakakuha siya ng 35.36% ng kabuuang boto.  Paglilinaw ni Marcelo sa isang preskon na nagkasundo ang dalawang partido.  Dagdag pa niya na naglabas ng salaysay ang Viva na masaya ang kompanya para kay Marcelo.  Sabi naman ng iba na si Nieto sana ang nanalo.

Nagbiro ang manunulat sa shobis na si Lolit Solis na bagay na bagay si Marcelo na gumanap bilang ina ni Eunice Lagunsad, na gumanap bilang "Charming" sa teleseryeng Bakekang.  Inamin ni Marcelo na hindi siya nahuhulma sa karaniwang mang-aawit na Pilipino, lalo na't may hilig ang madla na mahalina sa mga mang-aawit hango sa panlabas na hitsura at hindi sa talento.

Nang natanggap ni Marcelo ang kanyang premyong P800,000 (dating P1 milyon na may bawas na 20% buwis), nakabili siya ng kotseng segunda-mano—na siyang unang pumasok sa kanyang isip nang manalo sa kumpetisyon

Nagtanghal si Marcelo kasama ng kanyang mga kapwa-*Finalist* sa *Philippine Idol* sa konsyertong ginanap sa Araneta Coliseum noong 23 Marso 2007.  Naging panauhin din siya sa konsyerto ni Lani Misalucha kasama ni Frenchie Dy, kung saan umawit sila ng isang "*medley*" (dugtung-dugtong na awit) ng musikal na *Dreamgirls*.

Ginanap ang unang konsyertong pangsolo ni Marcelo sa kanyang bayan sa Lungsod ng Lucena noong 21 Abril 2007, sa Sentro Pastoral Auditorium.  Kabilang sa kanyang mga panauhin sina Reymond Sajor, na finalist din sa Idol at kapwa Lucenahin, at ang bandang Chemical Syndrome kung saan dati siyang miyembro.

Lumabas din si Marcelo sa iba't ibang mga palabas pangmusika, kabilang na ang *ASAP 07* ng ABS-CBN at SOP Rules ng GMA Network, at maging sa iba't ibang mga kaganapang pangkorporasyon at pangradyo.  Wala pa siyang regular na palabas sa telebisyon, kumpara kay Magdangal na naging talento ng SOP Rules ilang linggo matapos ang *Philippine Idol*.  Sinabi ni Marcelo na masaya siya para kay Magdangal at hindi siya naiinggit sa tinatamasang tagumpay ng huli.

### Personal na buhay
May dalawang anak si Marcelo, sina Patricia (ipinanganak noong 2002) at Paolo (ipinanganak noong 2006), mula sa kanyang matagal nang nobyo na si Ritchie Bonilla, dating mensahero sa Kapitolyo ng Lucena.  Ilang beses na niyang hindi tinanggap ang alok na magpakasal sila ng nobyo dahil hindi raw muna niya kailangan ito lalo na sa kanyang bisi na karera.  Ngunit inamin din ni Marcelo na balak din niyang magpakasal kay Bonilla balang araw.

## Mga rekording
### Bago ang *Idol*
Bago ang *Philippine Idol*, nakapagrekord si Marcelo (sa ilalim ng bansag na "Samantha Brown") ng isang album na naglalaman ng sampung orihinal na mga awit na nilikha  ng kanyang bayaw.  Kabilang din siya sa album ng *Star for a Night*.

### 2006: *Philippine Idol: The Final 12*
Ipinalabas ang isang EP na pinamagatang *On My Own* noong 2 Enero 2007&nbsp;ng Sony BMG bilang bahagi ng kanyang premyo sa Philippine Idol.  Maliban sa awiting pampamagat, ang "Try It On My Own", kasama sa EP ang dalawa pang kanta na tinanghal ni Marcelo sa *Philippine Idol* na "Love Takes Time" at "Minsan Lang Kitang Iibigin".  Kabilang din sa album ang mga bersyong minus-one ng mga awit.

### 2007: *I Shine For You*
Nagpalabas din ang Sony Music, BMG Rights Management (formerly Sony BMG) ng isang buong album ni Marcelo na pinamagatang *I Shine For You* sa taon ding iyon.  Sinabi niya na bagay sa kanya ang awiting pampamagat ng album dahil inilalarawan daw nito ang kanyang mga paghihirap sa *Philippine Idol* at bilang pasasalamat na rin sa kanyang mga tagahanga dahil sa kanilang walang-sawang suporta.  Kabilang din sa album ang awit na kinompos ni Vehnee Saturno na "Sino Ba Naman Ako".  Pormal na ipinakita ang album sa *SOP Rules* ng GMA Network.

Mayroon ding dalawang awitin si Marcelo na ginamit sa CD na pinamagatang *Philippine Idol:  The Final 12*:  *"Minsan Lang Kitang Iibigin"* (bilang solo) at *Kaleidoscope World* (kabilang ang iba pang mga finalist).

## Diskograpiya
### Mga album
***** Mga album na kung saan nagrekord si Marcelo ng isa o higit pa na *single*.

### Mga *single*
## Tingnan din
**Philippine Idol* - para sa tala ng mga awiting tinanghal ni Marcelo sa kumpetisyon

## Panlabas na kawing
*Impormasyon para kay Mau Marcelo sa Opisyal na Websayt ng *Philippine Idol* 
*Mau Marcelo sa Friendster 
*Mau Marcelo Yahoo! Groups 
*Impormasyon para kay Mau Marcelo's sa Opisyal na Websayt ng *Asian Idol* 

## Mga sanggunian
Kategorya:Mga artista mula sa Pilipinas
Kategorya:Mga mang-aawit mula sa Pilipinas
Kategorya:Ipinanganak noong 1980